Diari Oficial de la Generalitat Valenciana


Sumari del DOGV 6344, del 31-08-2010 (2010/9451)

ORDE 75/2010, de 2 d'agost, de la Conselleria d'Educació, per la qual es convoca concurs públic per a la concessió d'assignacions per gastos extraordinaris de funcionament i subvencions a centres docents no universitaris, públics i privats concertats, respectivament, ubicats en la Comunitat Valenciana, per a la impartició de cursos preparatoris de les proves d'accés a la formació professional.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6344

Data del DOGV
:   31-08-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/9451


Data del document
:   02-08-2010

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * ajuda pública
    * formació professional
    * suport econòmic
    * ensenyament professional

ORDE 75/2010, de 2 d'agost, de la Conselleria d'Educació, per la qual es convoca concurs públic per a la concessió d'assignacions per gastos extraordinaris de funcionament i subvencions a centres docents no universitaris, públics i privats concertats, respectivament, ubicats en la Comunitat Valenciana, per a la impartició de cursos preparatoris de les proves d'accés a la formació professional. [2010/9451]
Mitjançant una orde de 17 de juliol de 2009 de la Conselleria d'Educació, es regulen els cursos preparatoris de les proves d'accés a la formació professional en centres docents de la Comunitat Valenciana que impartisquen ensenyances de Cicles Formatius i s'establix el procediment d'admissió per a cursar estes ensenyances finançades amb fons públics en centres docents.
La preparació dels jóvens estudiants perquè disposen d'una bona educació que garantisca la seua ocupabilitat és un dels objectius de la Generalitat, i per tant atenent a les necessitats d'aconseguir un més abast de qualificació professional en els ciutadans que desitgen continuar la seua formació per mitjà dels estudis de Formació Professional de grau mitjà o de grau superior, la Conselleria d'Educació considera que és necessari impartir cursos preparatoris per a les proves d'accés a la Formació Professional Inicial.
Els cursos tindran com a finalitat el desenrotllament de la maduresa de l'alumnat en relació amb els objectius de l'Educació Secundària Obligatòria, en el cas dels cursos preparatoris d'accés a cicles de grau mitjà, i del Batxillerat, en el cas dels cursos preparatoris d'accés a cicles de grau superior, així com les seues capacitats referents al camp professional del cicle formatiu de grau mitjà o de grau superior a què es vullga accedir.
Esta convocatòria tracta de potenciar que els centres organitzen la impartició d'estos cursos de conformitat amb les prescripcions contingudes en l'Orde de 17 de juliol de 2009 de la Conselleria d'Educació, amb l'objecte de facilitar la incorporació dels jóvens de la Comunitat Valenciana als Cicles Formatius de Grau Mitjà i superior de Formació Professional Inicial i així rebre una preparació adequada per a desembolicar-se en el món laboral.
Per tot això, fent ús de les atribucions conferides per l'article 28 de la Llei 5/1983, de 30 de desembre, del Consell, vista la proposta de la directora general d'Avaluació, Innovació i Qualitat Educativa i de la Formació Professional, i de conformitat amb esta.
ORDENE
Article 1. Convocatòria
1.Convocar ajudes per a centres docents públics i privats concertats de la Comunitat que impartisquen cursos preparatoris de les proves d'accés a la Formació Professional i així facilitar l'accés dels alumnes a Cicles Formatius de Grau Mitjà i superior de Formació Professional Inicial.
2.Aprobar les bases per les quals es regirà la convocatòria, que s'inclouen en l'annex I a la present orde, així com el model de sol·licitud que consta en l'annex II.
Article 2. Finançament
1. La quantitat global màxima destinada a l'assignació per gastos extraordinaris de funcionament als centres docents no universitaris públics dependents de la Conselleria d'Educació serà de 100.000 €, amb càrrec al crèdit existent en el capítol II del programa 421.70 del Pressupost de la Generalitat per a 2010.
2. La quantitat global màxima destinada a les subvencions a centres docents concertats serà de 50.000 €, amb càrrec al crèdit existent en la línia pressupostària T7419000, del programa 421.50, secció 09, servici 02, del Pressupost de la Generalitat per a 2010.
3. El import de les ajudes mencionades en els apartats 1 i 2 estaran finançades al 50% pel Fons Social Europeu: 50.000 euros i 25.000 euros, respectivament.
4. Las subvencions es regiran pel que establix la Llei 38/2003, de 17 de novembre, General de Subvencions; Així mateix als centres docents privats concertats els serà aplicable, la regulació continguda en el Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana (TRLHP), en el que s'aplique en esta matèria, i el Reglament General de Subvencions, aprovat pel Reial Decret 887/2006 de 21 de juliol.
DISPOSICIONS FINALS
Primera
En compliment del que disposa l'article 7.4 del Decret 147/2007, de 7 de setembre del Consell, pel qual es regula el procediment de notificació i comunicació a la Comissió Europea dels Projectes de la Generalitat, dirigits a establir, concedir i modificar ajudes públiques, la present convocatòria no precisa de la seua notificació a la Comissió Europea per no reunir tots els requisits de l'apartat 1 de l'article 107 del tractat de Funcionament de la Unió Europea. Als seus destinataris, centres docents, no els reporta avantatge econòmic sinó que es pretén compensar, en part, els gastos ocasionats per la impartició dels cursos preparatoris de les proves d'accés a la formació professional, i, per tant, no hi ha falsejament de la competència per no afectar intercanvis comercials.
Segona
Es delega en la directora general d'Avaluació, Innovació i Qualitat Educativa i de la Formació Professional, la facultat per a concedir les ajudes i subvencions i se l'autoritza perquè dicte les resolucions necessàries per a l'execució de la present orde.
Tercera
L'orde produirà efectes des de l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present orde, que posa fi a la via administrativa, podrà ser recorreguda potestativament en reposició o bé cabrà plantejar directament recurs contenciós administratiu pels titulars dels centres privats, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de ser publicada.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada en el Diari Oficial de la Comunitat Valenciana.
València, 2 d'agost de 2010
El conseller d'Educació, p. s. (Resolució de 29.07.2010)
La secretària autonòmica d'Educació,
CONCEPCIÓN GÓMEZ OCAÑA
Annex I
Bases de la convocatòria
Primera. Objectiu de la convocatòria
L'objectiu de la convocatòria és afavorir que l'alumnat que no reunix els requisits d'accés directe a la formació professional dispose de mecanismes que l'hi faciliten l'accés, com són els cursos preparatoris de les proves d'accés impartits pels centres docents.
Segona. Objecte de les ajudes
Les ajudes es destinaran a sufragar totalment o parcialment els gastos extraordinaris de funcionament i subvencionar a centres docents no universitaris, públics i privats concertats, respectivament, ubicats a la Comunitat Valenciana, que hagen sigut autoritzats a impartir cursos preparatoris de les proves d'accés a la formació professional inicial d'acord amb el que preveu l'Orde de 17 de juliol de 2009 de la Conselleria d'Educació, per la qual es regulen els cursos preparatoris de les proves d'accés a la formació professional en centres docents de la Comunitat Valenciana que impartisquen ensenyances de cicles formatius i s'establix el procediment d'admissió per a cursar estes ensenyances finançades amb fons públics en centres docents.
Tercera. Beneficiaris
1. Podran ser benificiaris d'ajudes els centres públics de titularitat de la Generalitat i privats concertats ubicats en la Comunitat que hagen sigut autoritzats a impartir els cursos preparatoris per resolució conjunta de les direccions generals d'Avaluació, Innovació i Qualitat Educativa i de la Formació Professional i d'Ordenació i Centres Docents, de conformitat amb allò que s'ha previst per l'article 4 de l'Orde de 17 de juliol de 2009 de la Conselleria d'Educació, sempre que el grup o unitat corresponent es constituïsca de manera efectiva d'acord amb allò que s'ha indicat en el mencionat article 4 de l'Orde de 17 de juliol de 2009 de la Conselleria d'Educació.
2. Els centres podran ser beneficiaris d'ajudes per cada grup o unitat autoritzada i efectivament constituïda tant si és per a preparar les proves d'accés a cicles de grau mitjà com de grau superior.
3. A més, els centres privats concertats hauran de complir tots aquells requisits que establix l'article 13 de la llei 38/2003, de 17 de novembre, General de Subvencions.
Quarta. Sol·licituds: Termini i formalització d'estes
1. El termini de presentació de sol·licituds serà fins al 20 de setembre de 2010.
2. El director o titular del centre que opte a la convocatòria haurà de presentar la documentació següent:
a) Sol·licitud segons model oficial que figura com annex II.
b) En el cas dels centres docents concertats, a més hauran de presentar la documentació següent:
b.1) Certificat de la Seguretat Social d'estar al corrent de les obligacions corresponents.
b.2) Certificat de l'Agència Tributària d'estar al corrent de les seues obligacions tributàries davant de la dita Administració.
b.3) Certificat de la Conselleria d'Economia, Hisenda i Ocupació d'estar al corrent de les obligacions tributàries davant de la dita Administració.
b.4) Declaració responsable de no estar incurs en cap de les prohibicions establides en l'article 13, apartats 2 i 3, de la Llei General de Subvencions, recollida com a annex IV a la present orde. La dita justificació podrà realitzar-se per qualsevol dels procediments indicats en l'apartat 7 de l'esmentat article 13. Dit annex també substituïx la presentació de les certificacions en els casos previstos en l'article 24 del Reglament General de Subvencions.
b.5) Imprés normalitzat d'alta a tercers als efectes del que disposa l'Orde de 15 de febrer de 2005, de la Conselleria d'Economia, Hisenda i Ocupació, que regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat, que s'arreplega com a annex III a esta orde.
La documentació mencionada es presentarà en la Conselleria d'Educació, dirigida a la Direcció General d'Avaluació, Innovació i Qualitat Educativa i de la Formació Professional; Àrea de Formació Professional; Av. Campanar, 32 (46751) València o fent ús de qualsevol dels mitjans establits en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Se considerarà com a data vàlida de presentació de la instància la que figure en el registre d'entrada de la Conselleria d'Educació o de qualsevol dels mitjans establits en l'apartat anterior.
Si la sol·licitud no reunix els requisits exigits, es requerirà al centre perquè, en un termini de deu dies, esmene la falta o acompanye els documents preceptius, amb indicació que, si no ho fa així, se li tindrà per desestimada la petició, prèvia resolució en què es declare esta circumstància, amb indicació dels fets produïts i les normes aplicables.
Quinta. Selecció
a) L'òrgan instructor de la present convocatòria serà l'Àrea de Formació Professional, que exercirà les funcions establides en l'article 24 de la Llei 38/2003, de 17 de novembre, General de Subvencions.
b) Per a la valoració de les sol·licituds, es constituirà una comissió designada per la directora general d'Avaluació, Innovació i Qualitat Educativa i de la Formació Professional i integrada pel president, que serà el cap d'àrea de Formació Professional o persona en qui delegue; un/a secretari/a, funcionari/a de la Direcció General d'Avaluació, Innovació i Qualitat Educativa i de la Formació Professional, amb veu però sense vot; un representant de la Inspecció Educativa; i un director d'un centre docent en què no s'impartisquen cursos preparatoris de les proves d'accés.
c) Perquè la comissió quede vàlidament constituïda hauran d'actuar tots els seus membres.
d) Vistes les sol·licituds presentades, la comissió de valoració comprovarà que les sol·licituds reunixen tots els requisits i elaborarà un informe que servirà de base perquè l'Àrea de Formació Professional eleve proposta d'adjudicació de les ajudes a la directora general d'Avaluació, Innovació i Qualitat Educativa i de la Formació Professional.
Sexta. Resolució de la convocatòria
Vista la proposta de resolució elevada per la direcció de l'Àrea de Formació Professional, la directora general d'Avaluació, Innovació i Qualitat Educativa i de la Formació Professional, per delegació del conseller, dictarà una resolució que serà notificada als interessats i publicada en el Diari Oficial De La Comunitat Valenciana.
El termini per a resoldre i notificar la resolució serà fins al 15 d'octubre.
L'efectivitat de la resolució, que adjudica els gastos extraordinaris de funcionament i subvencions, quedarà condicionada a la seua expressa acceptació per part dels centres públics o titulars dels centres privats concertats i a l'efectiva constitució del grup o unitat per la qual es concedisca l'ajuda.
Sèptima. Quantia i pagament de les assignacions per a gastos extraordinaris de funcionament i subvencions
1. Les assignacions i les subvencions que rebrà cada centre públic i privat concertat, respectivament, es calcularà per prorrateig entre tots els beneficiaris de l'import global màxim de 100.000 euros per a centres públics i 50.000 euros para centres privats, si bé la quantia màxima que es podrà obtindre per cada grup o unitat de curs preparatori efectivament constituïda serà de 2.500 euros.
2. Seran compatibles amb la percepció d'altres subvencions, ajudes, ingressos o recursos per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals, sense perjuí que en cap cas podran ser de tal quantia que, aïlladament o en concurrència amb altres subvencions, ajudes, ingressos o recursos, supere el total de l'activitat subvencionada, segons el que disposa l'article 19.3 de la Llei General de Subvencions. Així mateix, en virtut del que establix l'article 30.4 de la mencionada Llei de General de Subvencions haurà d'acreditar-se l'import, la procedència i l'aplicació dels dits fons addicionals.
3. Els centres públics que depenen de la Conselleria d'Educació rebran l'assignació en concepte de gasto extraordinari de funcionament, i hauran de justificar-ho segons el que preveu l'Orde de 18 de maig de 1995, de la Conselleria de Cultura, Educació i Ciència (DOGV de 9 de juny).
4. Els centres privats concertats percebran l'assignació després de la presentació dels justificants de gasto o qualsevol altre document amb validesa jurídica que permeta acreditar el compliment del Objecte de la subvenció. S'estarà, en tot cas al que establix respecte d'això en l'article 30 de la Llei General de Subvencions.
5. La justificació del gasto es durà a terme per mitjà de l'aportació de les nòmines i costos socials (només en el cas de centres privats concertats), factures i rebuts corresponents originals o degudament confrontats i ordenats que acrediten el pagament material d'estos, així com, amb la documentació acreditativa dels pagaments realitzats per mitjà d'extractes bancaris o altres documents probatoris d'estos, tenint en compte que segons l'article 2 de l'Orde ONX 3227/2008, de 14 d'octubre, per la qual es determinen els gastos subvencionables pel Fons Social Europeu durant el període de programació 2007-2013, només seran gastos subvencionables aquells «efectivament pagats». No es consideraran gastos efectivament pagats aquells justificats per mitjà de rebut o factures.
6. Segellat de documents de gasto: els documents de gasto hauran de segellar-se en la seu de l'òrgan convocant amb el text següent: import cofinançat al 50% per la Conselleria d'Educació de la Generalitat Valenciana i el Fons Social Europeu.
En l'espai s'inclourà l'import imputat a l'ajuda, que podrà ser igual o inferior a l'import total del document de gasto.
7. Conservació de documents: tots els documents relatius a esta actuació, tant els documents de gasto, com els documents informatius elaborats, hauran de conservar-se fins a l'any 2018.
Quan les activitats hagen sigut finançades, a més de amb la subvenció, amb fons propis o altres subvencions o recursos, haurà d'acreditar-se en la justificació l'import, procedència i aplicació d'estos fons a les activitats subvencionades.
8. S'establix com a data límit per a la presentació de les dites justificacions el 13 de novembre de 2010. Així mateix, en la justificació objecte de la subvenció o gastos extraordinaris de funcionament, caldrà ajustar-se al que disposa l'article 30.2 i 30.8 de la Llei General de Subvencions.
9. Si dels justificants de gastos presentats resulta un import inferior a l'ajuda concedida, es procedirà a la reducció automàtica d'esta en la quantia necessària perquè l'ajuda no excedisca del gasto justificat, i es distribuirà el dit import resultant en parts iguals entre els restants beneficiaris sempre que les quanties adjudicades no excedisquen del gasto pressupostat i efectivament justificat per cada beneficiari en funció de la documentació que figure en l'expedient.
10. El pagament de les assignacions i subvencions als centres públics i privats concertats, respectivament, es realitzarà íntegrament després de l'adjudicació definitiva i una vegada els beneficiaris hagen justificat l'activitat finançada i el seu corresponent gasto per mitjà de la documentació acreditativa.
Octava. Obligacions dels beneficiaris
L'acceptació de l'assignació o subvenció obliga als centres docents a:
1) Impartir els cursos preparatoris de proves d'accés a cicles formatius de Formació Professional de grau mitjà o superior en els termes establits en l'Orde que els regula.
2) Remetre a l'Àrea de Formació Professional, de la Direcció General d'Avaluació, Innovació i Qualitat Educativa i de la Formació Professional una memòria al finalitzar la seua execució en el termini màxim de 3 mesos.
La memòria que es remeta formarà part de la memòria del centre i inclourà com a mínim els aspectes següents:
Dades estadístiques de l'alumnat
Valoració dels resultats acadèmics i de progrés de l'alumnat
Informe sobre la prossecució d'estudis al terme del curs
Dades sobre la participació de les famílies o altres que es consideren d'interés
Recursos humans, materials i comunitaris empleats
Valoració global del curs i específica per matèries
Identificació de dificultats, necessitats i propostes de millora
3) Els centres públics dependents de la Conselleria d'Educació hauran d'adjuntar a la memòria una certificació del consell escolar que acredite que el total de l'ajuda concedida es va emprar en la realització del curs o cursos.
4) Seran obligacions dels centres privats concertats, com a perceptors de subvenció, a més del ja establit en anteriors bases:
a) El reintegrament dels fons percebuts i l'exigència dels interessos de demora des del moment del pagament de les ajudes, en els supòsits establits en la Llei General de Subvencions, article 37, sobre les causes del reintegrament de les ajudes i subvencions i article 36, sobre la invalidesa de la resolució de la concessió.
b) Necessitat de comunicar l'obtenció de qualsevol altre recurs que finance l'activitat subvencionada, tan prompte com es conega i, en tot cas, amb anterioritat a la justificació de l'aplicació donada als fons percebuts (article 14.1.d, de la Llei General de Subvencions).
c) Declaració de les activitats realitzades (memòria), que han sigut finançades amb la subvenció i el seu cost, amb desglossament de cada un dels gastos.
Els gastos s'acreditaran per mitjà de factures i la resta de documents de valor probatori equivalent amb validesa en el tràfic jurídic administratiu.
Si l'activitat ha sigut finançada a més de amb la subvenció, amb fons propis o altres subvencions o recursos, haurà d'acreditar-se l'import, la procedència i l'aplicació d'estos fons al projecte subvencionat (art. 30.4 de la Llei General de Subvencions).
Novena. Seguiment
La Inspecció Educativa, i si és el cas el Servici de Formació Professional, de la Direcció General d'Avaluació, Innovació i Qualitat Educativa i de la Formació Professional, durà a terme el seguiment del desenrotllament dels cursos preparatoris de proves d'accés a la Formació Professional Inicial.